Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kummissjoni Ġenerali għas-Sajd fil-Mediterran (GFCM - General Fisheries Commission for the Mediterranean) /* COM/2014/0136 final - 2014/0071 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA L-Unjoni Ewropea kif ukoll il-Bulgarija, il-Kroazja, Ċipru, Franza, il-Greċja; l-Italja, Malta, ir-Rumanija, is-Slovenja u Spanja huma Partijiet Kontraenti għall-Ftehim li jistabbilixxi il-Kummissjoni Ġenerali għas-Sajd fil-Mediterran (GFCM - General Fisheries Commission for the Mediterranean). Il-GFCM hija responsabbli għall-konservazzjoni u l-ġestjoni tar-riżorsi tas-sajd fil-Mediterran. L-Unjoni Ewropea saret parti kontraenti tal-GFCM fl-1998. Skont l-Artikolu 218(9) tat-Trattat dwar il-Funzjonament tal-Unjoni Ewropea, il-pożizzjoni li għandha tiġi adottata f'isem l-Unjoni fir-RFMOs bħal meta jissejħu biex jadottaw atti b'effett legali, bl-eċċezzjoni ta' atti li jissupplimentaw jew jemendaw il-qafas istituzzjonali tagħhom, għandhom jiġu adottati permezz ta' Deċiżjoni tal-Kunsill, fuq proposta mill-Kummissjoni. Tali pożizzjoni fi ħdan ir-RMFO bħalissa hija stabbilita skont approċċ b'żewġ livelli. Deċiżjoni tal-Kunsill tistabbilixxi l-prinċipji u l-orjentazzjonijiet ta' gwida tal-pożizzjoni tal-Unjoni fuq bażi pluriennali, filwaqt li wara tiġi aġġustata għal kull laqgħa annwali permezz ta' dokumenti informali tal-Kummissjoni li għandhom jiġu diskussi fil-Grupp ta' Ħidma tal-Kunsill. Fir-rigward tal-GFCM, id-Deċiżjoni tal-Kunsill 7265/09 tad-19 ta' Marzu 2009, tistipula reviżjoni tal-pożizzjoni tal-Unjoni qabel il-laqgħa annwali tal-2014. Għaldaqstant, din il-proposta għandha l-għan li tistabbilixxi l-pożizzjoni tal-Unjoni fi ħdan il-GFCM għall-perjodu 2014-2019 u b'hekk tieħu post id-Deċiżjoni tal-Kunsill 7265/09 tad-19 ta' Marzu 2009 li tkopri l-perjodu 2009-2014. Din ir-reviżjoni għandha l-għan li tinkorpora l-prinċipji tal-Politika Komuni tas-Sajd (PKS) il-ġdida kif stabbilita fir-Regolament (UE) Nru 1380/2013 tal-Parlament Ewropew u tal-Kunsill[1], filwaqt li tqis ukoll l-għanijiet tal-Komunikazzjoni tal-Kummissjoni dwar id-dimensjoni esterna tal-PKS[2]. Barra minn hekk, il-pożizzjoni tal-Unjoni ġiet aġġustata skont it-Trattat ta' Lisbona. Fl-aħħar, il-pożizzjoni ġiet allineata mal-firxa possibbli meta tqiesu l-ispeċifiċitajiet tar-RMFOs differenti. Kif hu l-każ għall-pożizzjonijiet attwali, il-"mandat ta' negozjar" segwenti fih prinċipji u orjentazzjonijiet. Barra minn hekk, il-proċess standard għall-ispeċifikazzjoni sena b'sena tal-pożizzjoni tal-Unjoni ġiet imdaħħla kif mitlub mill-Istati Membri għal pożizzjonijiet allineati iktar riċentament. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Id-dimensjoni esterna tal-PKS kienet parti mill-valutazzjoni tal-impatt għall-proposti tar-riforma tal-PKS. Il-prinċipji u l-orjentazzjonijiet maqbulin għall-PKS il-ġdida qed jiġu sempliċiment trasposti fil-pożizzjonijiet riveduti. 3. L-ELEMENTI LEGALI TAL-PROPOSTA Id-Deċiżjoni segwenti hija bbażata fuq it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2), flimkien mal-Artikolu 218(9) li jistipula li l-Kunsill, fuq proposta mill-Kummissjoni għandu jadotta deċiżjoni li tistabbilixxi l-pożizzjonijiet li għandhom jiġu adottati f'isem l-Unjoni f'korp imwaqqaf permezz ta' ftehim, meta dak il-korp jissejjaħ biex jadotta atti b'effett legali. Dan għandu japplika għall-pożizzjoni li għandha tiġi adottata mill-Kummissjoni, f'isem l-Unjoni, fil-GFCM. Ir-Regolament (UE) Nru 1380/2013 tal-Parlament Ewropew u tal-Kunsill[3] huwa l-bażi legali li tistabbilixxi l-prinċipji li għandhom jiġu riflessi f'dan il-mandat ta' negozjar. Id-Deċiżjoni segwneti għandha tieħu post id-Deċiżjoni tal-Kunsill 7265/09 li qed tkopri l-perjodu 2009-2014, u għandha tkopri l-perjodu 2014-2019. 2014/0071 (NLE) Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kummissjoni Ġenerali għas-Sajd fil-Mediterran (GFCM - General Fisheries Commission for the Mediterranean) IL-KUNSILL TA' L-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 43(2) flimkien mal-Artikolu 218(9) tiegħu, Wara li kkunsidra l-proposta mill-Kummissjoni Ewropea, Billi: (1) L-Artikolu 38 tat-Trattat dwar il-Funzjonament tal-Unjoni Ewropea, flimkien mal-Artikolu 39 tiegħu, jistipula li wieħed mill-għanijiet tal-Politika Komuni tas-Sajd huwa li tkun żgurata d-disponibbiltà tal-provvisti. (2) Ir-Regolament (UE) 1380/2013 tal-Parlament Ewropew u tal-Kunsill[4] jistipula li l-Unjoni għandha tiżgura li l-attivitajiet tas-sajd u l-akkwakultura jkunu ambjentalment sostenibbli fuq terminu twil u huma ġestiti b'tali mod li huwa konsistenti mal-għanijiet li jinkisbu benefiċċji ekonomiċi, soċjali u tal-impjiegi, u li jikkontribwixxu għad-disponibbiltà tal-provvisti tal-ikel. Il-PKS tistipula li l-Unjoni għandha tapplika l-approċċ prekawzjonarju għall-ġestjoni tas-sajd, u għandha tfittex li tiżgura li l-isfruttament ta' riżorsi bijoloġiċi ħajjin tal-baħar irodd lura u jżomm il-popolazzjonijiet tal-ispeċijiet mistada u jżommhom 'il fuq minn livelli li jistgħu jipproduċu r-rendiment massimu sostenibbli. Il-Politika tistipula wkoll li l-Unjoni għandha timmira li tieħu miżuri ta' ġestjoni u ta' konservazzjoni bbażati fuq l-aqwa pariri xjentifiċi disponibbli, biex ikunu promossi l-metodi tas-sajd li jikkontribwixxu għal sajd aktar selettiv u l-evitar u t-tnaqqis, sa fejn hu possibbli, ta' qabdiet mhux mixtieqa, biex is-sajd isir b'impatt żgħir fuq l-ekosistema tal-baħar u r-riżorsi tas-sajd u biex gradwalment jinqered ir-rimi. Barra minn hekk, ir-regolament speċifikament jistipula li dawn il-prinċipji għandhom jiġu applikati mill-Unjoni fil-politika esterna tagħha. (3) L-Unjoni Ewropea kif ukoll il-Bulgarija, il-Kroazja, Ċipru, Franza, il-Greċja; l-Italja, Malta, ir-Rumanija, is-Slovenja u Spanja huma Partijiet Kontraenti għall-Ftehim li jistabbilixxi il-Kummissjoni Ġenerali għas-Sajd fil-Mediterran (GFCM - General Fisheries Commission for the Mediterranean). Il-GFCM hija responsabbli għall-adozzjoni ta' miżuri ta' konservazzjoni u ġestjoni disinjati biex jiżguraw il-konservazzjoni u l-użu sostenibbli fuq terminu twil tar-riżorsi tas-sajd fil-Qasam ta' Ftehim tal-GFCM u biex jitħarsu l-ekosistemi tal-baħar fejn jinsabu r-riżorsi. Tali miżuri ta' konservazzjoni u ġestjoni jistgħu jsiru vinkolanti fuq l-Unjoni. (4) Skont l-Artikolu 218(9) tat-Trattat dwar il-Funzjonament tal-Unjoni Ewropea, il-pożizzjoni li għandha tiġi adottata f'isem l-Unjoni fl-Organizzazzjoni Reġjonali tal-Ġestjoni tas-Sajd meta jissejħu biex jadottaw atti b'effett legali, bl-eċċezzjoni ta' atti li jissupplimentaw jew jemendaw il-qafas istituzzjonali tagħhom, għandhom jiġu adottati permezz ta' Deċiżjoni tal-Kunsill, fuq proposta mill-Kummissjoni. (5) Fid-dawl tan-natura li qed tevolvi tar-riżorsi tas-sajd fil-Qasam ta' Ftehim tal-GFCM u l-ħtieġa konsegwenti ta' pożizzjoni tal-Unjoni biex tqis żviluppi ġodda, inkluż informazzjoni statistika, bijoloġika u ta' natura oħra mressqa qabel jew matul il-Laqgħa annwali tal-GFCM, għandhom jiġu stabbiliti proċeduri, f'konformità mal-prinċipju ta' kooperazzjoni sinċiera bejn l-istituzzjonijiet tal-Unjoni imnaqqxa fl-Artikolu 13(2) tat-TUE, għall-ispeċifikazzjoni sena b'sena tal-pożizzjoni tal-Unjoni; ADOTTAT DIN ID-DEĊIŻJONI: Artikolu 1 Il-pożizzjoni li għandha tittieħed mill-Unjoni Ewropea fil-Laqgħa annwali tal-Kummissjoni tal-GFCM meta dak il-korp jissejjaħ biex jadotta deċiżjonijiet b'effett legali hija stabbilita fl-Anness I ta' din id-Deċiżjoni. Artikolu 2 L-ispeċifikazzjoni sena b'sena tal-pożizzjoni tal-Unjoni li għandha tittieħed fil-Laqgħa annwali tal-Kummissjoni tal-GFCM għandha titwettaq f'konformità mal-Anness II ta' din id-Deċiżjoni. Artikolu 3 Il-pożizzjoni tal-Unjoni stabbilita fl-Anness I tad-Deċiżjoni attwali għandha tiġi vvalutata u, fejn xieraq, riveduta mill-Kunsill fuq proposta mill-Kummissjoni, sa mhux aktar tard mill-Laqgħa annwali tal-Kummissjoni tal-GFCM fl-2019. Artikolu 4 Din id-Deċiżjoni tieħu post id-Deċiżjoni tal-Kunsill 7265/09 tad-19 ta' Marzu 2009. Artikolu 5 Din id-Deċiżjoni għandha tidħol fis-seħħ f'XXX Magħmul fi Brussell, Għall-Kunsill Il-President [1] Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354 tat-28/12/2013, p.22). [2] COM(2011) 424 tat-13/7/2011. [3] Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354 tat-28/12/2013, p.22). [4] Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354 tat-28/12/2013, p.22).